CELEX: 32007R1293
Language: mt
Date: 2007-10-30 00:00:00
Title: Regolament tal-Kunsill (KE) Nru 1293/2007 tat- 30 ta’ Ottubru 2007 li tirrevoka d-dazji ta’ antidumping imposti mir-Regolament tal-Kunsill (KE) Nru 1050/2002 dwar importazzjonijiet ta’ compact disks li wieħed jista’ jirrekordja fuqhom li joriġinaw fit-Tajwan u li jippermetti r-rifużjoni jew ir-remissjoni tagħhom kif ukoll li jirrevoka d-dazji kompensatorji imposti mir-Regolament tal-Kunsill (KE) Nru 960/2003 dwar importazzjonijiet ta’ compact disks li jistgħu jkunu rrekordjati li joriġinaw mill-Indja, li jippermetti r-rifużjoni jew ir-remissjoni tagħhom u li jtemm il-proċediment li jirrigwardahom

6.11.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 288/17
            
         REGOLAMENT TAL-KUNSILL (KE) Nru 1293/2007
   tat-30 ta’ Ottubru 2007
   li tirrevoka d-dazji ta’ antidumping imposti mir-Regolament tal-Kunsill (KE) Nru 1050/2002 dwar importazzjonijiet ta’ compact disks li wieħed jista’ jirrekordja fuqhom li joriġinaw fit-Tajwan u li jippermetti r-rifużjoni jew ir-remissjoni tagħhom kif ukoll li jirrevoka d-dazji kompensatorji imposti mir-Regolament tal-Kunsill (KE) Nru 960/2003 dwar importazzjonijiet ta’ compact disks li jistgħu jkunu rrekordjati li joriġinaw mill-Indja, li jippermetti r-rifużjoni jew ir-remissjoni tagħhom u li jtemm il-proċediment li jirrigwardahom
   IL-KUNSILL ta’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku ta’ l-antidumping”), u b’ mod partikolari l-Artikolu 11(3) tiegħu,
   Wara li kkunsidra r-Regolament tal-Kunsill (KE) Nru 2026/97 tas-6 ta’ Ottubru 1997 dwar il-protezzjoni kontra importazzjonijiet issussidjati minn pajjiżi li mhumiex membri tal-Komunità Ewropea (“ir-Regolament bażiku ta’ kontra s-sussidju”), (2) u b’mod partikolari l-Artikolu 19 tiegħu,
   Wara li kkunsidra l-proposta ppreżentata mill-Kummissjoni wara li kkonsultat il-Kumitat Konsultattiv,
   Billi:
   A.   PROĊEDURA
   1.   Il-miżuri fis-seħħ u soġġetti għal reviżjoni
   
               (1)
            
            
               Dazji definittivi ta’ l-antidumping applikabbli għal importazzjonijiet ta’ compact disks li jistgħu jkunu rrekordjati li joriġinaw fit-Tajwan ġew imposti fit-18 ta’ Ġunju 2002 bir-Regolament tal-Kunsill (KE) Nru 1050/2002 tat-13 ta’ Ġunju 2002 li jimponi dazju definittiv ta’ anti-dumping u li jiġbor b’mod definittiv id-dazju proviżorju impost fuq importazzjonijiet ta’ compact disks li wieħed jista’ jirrekordja fuqhom li joriġinaw mit-Tajwan (3) (“il-proċediment oriġinali ta’ l-antidumping”). Huma kienu jifirxu minn 17,7 % sa 38,5 %. Dawn il-miżuri skadew ipso iure fit-18 ta’ Ġunju 2007 bi qbil ma’ l-Avviż tal-Kummissjoni dwar l-iskadenza ta’ ċerti miżuri ta’ anti-dumping (4).
            
         
               (2)
            
            
               Dazji definittivi kompensatorji fuq importazzjonijiet ta’ compact disks li wieħed jista’ jirrekordja fuqhom (“CD-Rs”) li joriġinaw mill-Indja ġew imposti fil-5 ta’ Ġunju 2003 bir-Regolament tal-Kunsill (KE) Nru 960/2003 tat-2 ta’ Ġunju 2003 li jimponi dazju definittiv kompensatorju fuq importazzjonijiet ta’ compact disks li wieħed jista’ jirrekordja fuqhom li joriġinaw mill-Indja (5). Huma kienu jammontaw għal 7,3 %.
            
         2.   Investigazzjonijiet preċedenti li jikkonċernaw importazzjonijiet ta’ CD-Rs mir-Repubblika Popolari taċ-Ċina, minn Ħong Kong u l-Malażja
   
               (3)
            
            
               Permezz tad-Deċiżjoni 2006/753/KE (6), il-Kummissjoni temmet proċediment ta’ l-antidumping fir-rigward ta’ importazzjonijiet ta’ CD-Rs li joriġinaw mir-Repubblika Popolari taċ-Ċina (‘RPĊ’), Ħong Kong u l-Malażja fuq bażi ta’ nuqqas ta’ interess tal-Komunità fl-impożizzjoni ta’ miżuri (“Id-Deċiżjoni ta’ terminazzjoni”). Ġie konkluż li minħabba s-sehem żgħir mis-suq li għandha l-industrija tal-Komunità ma kinitx probabbli li se tikseb xi benefiċċji sinifikanti mill-impożizzjoni tal-miżuri. Għalhekk l-impożizzjoni tal-miżuri tqieset bħala sproporzjonata fid-dawl ta’ l-effetti negattivi sostanzjali fuq importaturi, distributuri, sidien tal-ħwienet u konsumaturi
            
         3.   L-inizjazzjoni tar-reviżjoni
   
               (4)
            
            
               L-inizjazzjoni ta’ reviżjoni parzjali interim tal-miżuri ta’ l-antidumping applikabbli għal importazzjonijiet ta’ compact disks li jistgħu jiġu rrekordjati li joriġinaw fit-Tajwan u ta’ reviżjoni parzjali interim tal-miżuri kompensatorji applikabbli għall-importazzjonijiet ta’ compact disks li jistgħu jiġu rrekordjati li joriġinaw fl-Indja tħabbret fit-22 ta’ Marzu 2007 fil-Ġurnal Uffiċjali ta’ l-Unjoni Ewropea (“l-avviż ta’ inizjazzjoni”) (7).
            
         
               (5)
            
            
               Ir-reviżjonijiet, li ġew inizjati fuq inizjattiva proprja tal-Kummissjoni, kienu limitati t-tnejn fl-ambitu għall-eżaminazzjoni ta’ l-interess tal-Komunità, bid-deċiżjoni dwarha possibilment b’effett retroattiv sa mill-5 ta’ Novembru 2006, jiġifieri d-data tad-dħul fis-seħħ tad-Deċiżjoni ta’ terminazzjoni. Bl-għan ta’ effiċjenza proċedurali, ir-reviżjonijiet kemm ta’ dazji applikabbli ta’ l-antidumping għal importazzjonijiet ta’ CD-Rs mit-Tajwan kif ukoll ta’ dazji kompensatorji applikabbli għal importazzjonijiet ta’ CD-Rs mill-Indja ġew ikkumbinati f’investigazzjoni waħda.
            
         
               (6)
            
            
               Kif imsemmi hawn fuq, il-miżuri ta’ l-antidumping imposti fuq importazzjonijiet li joriġinaw fit-Tajwan skadew fit-18 ta’ Ġunju 2007. Bħala konsegwenza, ir-reviżjoni li għandha x’taqsam mat-Tajwan twaqqfet milli titkompla. Minkejja dan, hija twettqet formalment sa dik id-data u l-Kummissjoni notevolment qieset il-kwistjoni ta’ revoka retroattiva ta’ dazji mħallsa bejn il-5 ta’ Novembru 2006 u t-18 ta’ Ġunju 2007.
            
         
               (7)
            
            
               Minħabba l-ħtieġa għal effiċjenza proċedurali u sabiex tiżgura konsistenza globali ta’ l-azzjonijiet tagħha, il-Kummissjoni kkombinat il-konklużjonijiet taż-żewġ reviżjonijiet fir-Regolament attwali.
            
         4.   Il-partijiet ikkonċernati mill-proċediment
   
               (8)
            
            
               Il-Kummissjoni avżat uffiċjalment kemm lill-produtturi, importaturi u l-utenti tal-Komunità kif ukoll lill-esportaturi u lir-rappreżentanti ta’ l-Indja u t-Tajwan dwar l-inizjazzjoni tal-proċediment. Il-partijiet interessati kollha ngћataw l-opportunità sabiex jagћtu l-opinjonijiet tagћhom bil-miktub u sabiex jitolbu seduta fil-limitu ta’ żmien stabbilit fl-avviż ta’ l-inizjazzjoni. Minħabba l-fatt li r-reviżjonijiet kienu limitati għall-aspetti ta’ l-interess tal-Komunità, il-Kummissjoni stiednet biss partijiet li jinsabu fil-Komunità, il-produtturi, l-importaturi u l-utenti tal-Komunità sabiex jimlew il-kwestjonarji. Tweġibiet għall-kwestjonarji waslu mingħand produttur wieħed, 14-il importatur, u 10 utenti.
            
         
               (9)
            
            
               Il-Kummissjoni rċeviet ukoll ittra mill-Kumitat tal-Manifatturi Ewropej ta’ CD-Rs (“CECMA”) li kien jirrappreżenta l-kwerelant fil-proċedimenti oriġinali ta’ l-antidumping u ta’ kontra s-sussidju u fil-proċedimenti konklużi permezz tad-Deċiżjoni ta’ terminazzjoni – kif ukoll ittra mill-ex rappreżentant tal-Kumpanija D fid-Deċiżjoni ta’ terminazzjoni.
            
         
               (10)
            
            
               Apparti dan, is-servizzi tal-Kummissjoni rċevew preżentazzjonijiet minn partijiet oħra interessati notevolment minn distributuri u fornituri ta’ esportatur Indjan.
            
         
               (11)
            
            
               Is-servizzi tal-Kummissjoni analizzaw kif xieraq il-preżentazzjonijiet u l-argumenti kollha li tressqu mill-partijiet interessati. Minkejja dan, fid-dawl ta’ l-istat tal-produzzjoni tal-Komunità, il-konklużjonijiet tar-reviżjoni attwali għandhom ikunu limitati għall-identifikazzjoni ta’ l-industrija tal-Komunità.
            
         5.   Il-perjodu ta’ l-investigazzjoni
   
               (12)
            
            
               L-investigazzjoni ta’ aspetti ta’ interess tal-Komunità kopriet il-perjodu mill-1 ta’ Jannar 2006 sal-31 ta’ Diċembru 2006 (“il-perjodu ta’ l-investigazzjoni’ jew ”PI’). L-eżaminazzjoni tax-xejriet rilevanti għall-valutazzjoni ta’ l-interess tal-Komunità kopriet il-perijodu mill-1 ta’ Jannar 2003 sat-tmiem tal-perijodu ta’ l-investigazzjoni (“il-perijodu meqjus”).
            
         6.   Il-prodott ikkonċernat u prodott simili
   6.1.   Prodott ikkonċernat
   
               (13)
            
            
               Il-prodott taħt reviżjoni huwa compact disks li jistgħu jiġu rrekordjati (CD-Rs) li joriġinaw mill-Indja (“il-prodott ikkonċernat”), li bħalissa klassifikabbli fi ħdan il-kodiċi NM ex 8523 40 11. Din il-kodiċi NM qed tingħata biss bħala tagħrif.
            
         
               (14)
            
            
               L-istess prodott li joriġina fit-Tajwan kien taħt reviżjoni bejn it-22 ta’ Marzu 2007 meta l-avviż ta’ inizjazzjoni kien ippubblikat u t-18 ta’ Ġunju 2007 meta d-dazji ta’ l-antidumping applikabbli għall-importazzjonijiet ta’ CD-Rs mit-Tajwan skadew.
            
         
               (15)
            
            
               Il-prodott ikkonċernat huwa diska tal-polikarbonat, miksija b’saff ta’ żebgħa, saff ta’ materjal li jirrifletti u saff protettiv. Minkejja li rrekordjar fuq diski bħal dawn jista’ jsir f’diversi fażijiet, it-tagħrif irrekordjat ma jistax jitħassar. Id-diska hija strument ta’ ħażna ottika għal data jew ħoss diġitali.
            
         
               (16)
            
            
               Is-CD-Rs jistgħu jiġu differenzjati skond it-tip ta’ data maħżuna (CD-Rs tad-data meta mqabbla ma’ CD-Rs tal-mużika), il-volum tal-ħażna, is-saffa tal-metall li jirrifletti u skond jekk is-CD-Rs għandhomx stampar fuqhom jew le. It-tipi kollha ta’ CD-Rs għandhom l-istess karatteristiċi fiżiċi u tekniċi u jintużaw għall-istess għanijiet. Għalhekk meqjusa li jikkostitwixxu prodott uniku wieħed.
            
         6.2.   Prodott Simili
   
               (17)
            
            
               Fil-qafas tal-proċedimenti attwali ma saru l-ebda kummenti li sfidaw il-komparabilità ta’ CD-Rs importati lejn il-Komunità jew prodotti fiha. Fuq din il-bażi t-tipi kollha ta’ CD-Rs li joriġinaw fl-Indja jew it-Tajwan u li huma prodotti fil-Komunità huma meqjusa bħala simili fis-sens ta’ l-Artikolu 1(4) tar-Regolament bażiku ta’ l-antidumping u l-Artikolu 1(5) tar-Regolament bażiku ta’ kontra s-sussidju.
            
         B.   PRODUZZJONI TAL-KOMUNITÀ U INDUSTRIJA TAL-KOMUNITÀ
   1.   Il-produzzjoni tal-Komunità u l-industrija tal-Komunità fil-proċedimenti konklużi mid-Deċiżjoni ta’ terminazzjoni
   
               (18)
            
            
               F’dawn il-proċedimenti (ara l-premessa 28, u 58 et seq. tad-Deċiżjoni ta’ terminazzjoni), is-servizzi tal-Kummissjoni stabbilew li l-produzzjoni tal-Komunità fis-sens ta’ l-Artikolu 4(1) tar-Regolament bażiku kienet ikkostitwita minn 10 produtturi. Wieħed minnhom biss tqies li jikkostitwixxi l-industrija tal-Komunità fis-sens ta’ l-Artikolu 4(1) u l-Artikolu 5(4) tar-Regolament bażiku ta’ l-antidumping (Manufacturing Advanced Media (“MAM-E”).
            
         2.   Il-produzzjoni tal-Komunità u l-industrija tal-Komunità fil-proċedimenti attwali
   
               (19)
            
            
               L-ebda produttur li tqies li jikkostitwixxi l-produzzjoni tal-Komunità fid-Deċiżjoni ta’ terminazzjoni ma kkoopera fil-proċediment attwali.
            
         
               (20)
            
            
               Barra minn dan, il-Kummissjoni rċeviet evidenza li l-unika kumpanija li tikkostitwixxi l-industrija tal-Komunità fil-proċediment li wassal għad-Deċiżjoni ta’ terminazzjoni għaddiet mill-proċedimenti ta’ xoljiment. Dan kien ikkonfermat fl-ittra mibgħuta mill-ex rappreżentant tagħha. Il-Kummissjoni rċeviet ukoll kopja ta’ deċiżjoni tal-qorti li tat bidu għall-proċedimenti ta’ likwidazzjoni, li permezz tagħha ntemmu l-attivitajiet tal-kumpanija. Il-kwestjonarju mibgħut mill-Kummissjoni ntbagħat lura bl-annotazzjoni – “liquidation judiciaire”.
            
         
               (21)
            
            
               Barra minn dan, għalkemm CECMA stqarr li huwa jappoġġja l-impożizzjoni ssuktata ta’ miżuri, ma ppreżenta l-ebda kwestjonarju jew evidenza f’isem ebda produttur tal-Komunità – membru ta’ l-assoċjazzjoni.
            
         
               (22)
            
            
               Kumpanija oħra (il-Kumpanija A, kif identifikata fid-Deċiżjoni ta’ terminazzjoni) għarrfet lill-Kummissjoni li hija temmet il-produzzjoni fil-Komunità.
            
         
               (23)
            
            
               Fl-aħħar nett, il-Kummissjoni rċeviet ukoll tweġiba mill-Kumpanija B (kif identifikata fid-Deċiżjoni ta’ terminazzjoni). L-ebda evidenza ma ġiet ippreżentata li tista’ tikkontradixxi s-sejbiet stipulati fid-Deċiżjoni ta’ terminazzjoni, jiġifieri li l-kumpanija B ma għandhiex tiġi inkluża fid-definizzjoni ta’ l-industrija tal-Komunità u li l-produzzjoni tagħha għandha tiġi eskluża mid-definizzjoni tal-produzzjoni tal-Komunità (ara l-premessa 40 tad-Deċiżjoni ta’ terminazzjoni).
            
         
               (24)
            
            
               Fuq din il-bażi qed jiġi konkluż li ma fadal l-ebda industrija tal-Komunità, u konsegwentement l-ebda interess tal-Komunità.
            
         Ċ.   APPLIKAZZJONI RETROATTIVA
   
               (25)
            
            
               Fid-dawl tas-sejbiet ta’ hawn fuq, il-miżuri ta’ l-antidumping applikabbli għall-importazzjonijiet ta’ CD-Rs li joriġinaw mit-Tajwan u l-miżuri kompensatorji applikabbli għall-importazzjonijiet ta’ CD-Rs li joriġinaw fl-Indja għandhom jiġu revokati b’effett retroattiv għad-data meta daħlet fis-seħħ id-Deċiżjoni ta’ terminazzjoni.
            
         
               (26)
            
            
               Konsegwentement, id-dazji definittivi ta’ l-antidumping li tħallsu jew li ddaħlu bħala entrati fil-kontijiet skond ir-Regolament tal-Kunsill (KE) Nru 1050/2002 dwar importazzjonijiet ta’ CD-Rs li joriġinaw mit-Tajwan u d-dazji kompensatorji definittivi mħallsa jew li ddaħħlu bħala entrati fil-kontijiet skond ir-Regolament (KE) Nru 960/2003 dwar importazzjonijiet ta’ CD-Rs li joriġinaw mill-Indja, u rilaxxati għal ċirkolazzjoni ħielsa sa mill-5 ta’ Novembru 2006 għandhom jiġi rifużi jew rimessi.
            
         
               (27)
            
            
               Ir-rifużjoni jew ir-remissjoni għandha tiġi rikjesta mill-awtoritajiet doganali nazzjonali skond il-leġiżlazzjoni doganali applikabbli.
            
         ADOTTA DAN IR-REGOLAMENT:
   Artikolu 1
   Id-dazji ta’ l-antidumping fuq importazzjonijiet ta’ compact disks li wieħed jista’ jirrekordja fuqhom (CD-Rs) li joriġinaw mit-Tajwan imposti permezz tar-Regolament (KE) Nru 1050/2002 u d-dazji kompensatorji fuq importazzjonijiet compact disks li wieħed jista’ jirrekordja fuqhom (CD-Rs) li joriġinaw mill-Indja imposti permezz tar-Regolament (KE) Nru 960/2003 huma permezz ta’ dan irrevokati.
   Artikolu 2
   Il-proċedimenti ta’ kontra s-sussidju li jikkonċernaw importazzjonijiet ta’ compact disks li wieħed jista’ jirrekordja fuqhom (CD-Rs) li joriġinaw mill-Indja jintemmu permezz ta’ dan.
   Artikolu 3
   Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
   L-Artikolu 1 għandu japplika mill-5 ta’ Novembru 2006.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fil-Lussemburgu, 30 ta’ Ottubru 2007.
      
         
            Għall-Kunsill
         
         
            Il-President
         
         F. NUNES CORREIA
      
   
   
      (1)  ĠU L 56, 6.3.1996, p. 1. Ir-Regolament kif emendat l-aħħar bir-Regolament (KE) Nru 2117/2005 (ĠU L 340, 23.12.2005, p. 17).
   
      (2)  ĠU L 288, 21.10.1997, p. 1. Ir-Regolament kif emendat l-aħħar bir-Regolament (KE) Nru 461/2004 (ĠU L 77, 13.3.2004, p. 12).
   
      (3)  ĠU L 160, 18.6.2002, p. 2.
   
      (4)  ĠU C 130, 12.6.2007, p. 17.
   
      (5)  ĠU L 138, 5.6.2003, p. 1.
   
      (6)  Deċiżjoni tal-Kummissjoni 2006/753/KE tat-3 ta’ Novembru 2006 li ttemm il-proċediment ta’ anti-dumping rigward importazzjonijiet ta’ compact disks li wieħed jista’ jirrekordja fuqhom li joriġinaw mir-Repubblika Popolari taċ-Ċina (‘RPĊ’), il-Ħong Kong u l-Malażja (ĠU L 305, 4.11.2006, p. 15).
   
      (7)  ĠU C 66, 22.3.2007, p. 16.